Dôvodová správa

Všeobecná časť
	Zákon Národnej rady Slovenskej republiky č. 63/1993 Z. z. o štátnych symboloch Slovenskej republiky a ich používaní v znení neskorších predpisov upravuje pravidlá zaobchádzania so štátnou vlajkou Slovenskej republiky pri štátnom smútku.
	V roku 2005 a v januári tohto roku nastali udalosti, ktoré vyvolali veľké citové pohnutie nielen v Slovenskej republike, ale v celom svete. Boli to smrť pápeža Jána Pavla II., ktorý si výkonom svojho pontifikátu v uplynulom štvrťstoročí získal úctu celého sveta, strata vyše dvesto tisíc ľudských životov v juhovýchodnej Ázii v dôsledku prílivovej vlny vyvolanej podmorským zemetrasením, a tragická smrť profesionálnych vojakov Slovenskej republiky pri leteckej havárii pri návrate z medzinárodnej vojenskej misie v Kosove.	Na základe týchto udalostí bola vznesená požiadavka záväzne ustanoviť orgán príslušný vyhlasovať štátny smútok Slovenskej republiky. 
	Návrh je v súlade s Ústavou Slovenskej republiky, s ústavnými a inými zákonmi, i so záväzkami z medzinárodných zmlúv, ktorými je Slovenská republika viazaná.
	Predmet zákona sa netýka práva Európskych spoločenstiev Európskej únie. Z tohto dôvodu sa tabuľka zhody nevypracúva.

Zhodnotenie
finančných, ekonomických, environmentálnych vplyvov a vplyvov na zamestnanosť
	Navrhovaná úprava neprinesie zvýšenie výdavkov štátneho rozpočtu, rozpočtov územnej samosprávy, ani iných rozpočtov. Nebude mať nijaký vplyv na zamestnanosť, podnikateľské prostredie, ani na životné prostredie.

Doložka zlučiteľnosti 
návrhu zákona
s právom Európskych spoločenstiev a právom Európskej únie

1.	Predkladateľ návrhu zákona: 
       Vláda Slovenskej republiky   	
2.	Názov návrhu zákona: 
Zákon, ktorým sa mení a dopĺňa zákon Národnej rady Slovenskej republiky č. 63/1993 Z. z. o štátnych symboloch a ich používaní v znení neskorších predpisov

3.	Problematika návrhu zákona
a)	nie je upravená v práve Európskych spoločenstiev,
b)	nie je upravená v práve Európskej únie, 
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
Keďže problematika návrhu zákona nie je v práve Európskych spoločenstiev a Európskej únie upravená, je bezpredmetné vyjadrovať sa k bodom 4, 5 a 6.

Osobitná časť
	K čl. I 
	K bodu 1 : keďže vyhlasovanie štátneho smútku sa týka zo štátnych symbolov len štátnej vlajky, ktorej použitie upravujú § 8 a 9, zaraďuje sa určenie príslušného štátneho orgánu na vyhlásenie štátneho smútku a prípadov, v ktorých sa vyhlasuje, za tieto ustanovenia. Obsah nového § 9a vypĺňa doterajšie právne vákuum. Platné znenie § 9 o trvaní vlajkovej výzdoby pri slávnostnej udalosti obsahuje pojmy, ktoré nie sú vhodné pre štátny smútok. Taktiež časový interval pre spustenie štátnej vlajky pri štátnom smútku je vhodnejšie ponechať na rozhodnutie vyhlasovateľa štátneho smútku.
	K bodu 2 : ide o zosúladenie názvu zboru s platnou právnou úpravou. 

	K čl. II 
Účinnosť novely sa určuje s ohľadom na potrebnú dĺžku legislatívneho procesu.